Ministru kabineta noteikumu “Grozījumi Ministru kabineta 2015. gada 16. jūnija noteikumos Nr. 313 “Darbības programmas „Izaugsme un nodarbinātība” 9.2.2. specifiskā atbalsta mērķa „Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamība personām ar invaliditāti un bērniem” 9.2.2.1. pasākuma “Deinstitucionalizācija” īstenošanas noteikumi”” projekta sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts “Grozījumi Ministru kabineta 2015. gada 16. jūnija noteikumos Nr. 313 “Darbības programmas „Izaugsme un nodarbinātība” 9.2.2. specifiskā atbalsta mērķa „Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamība personām ar invaliditāti un bērniem” 9.2.2.1. pasākuma “Deinstitucionalizācijas” īstenošanas noteikumi”” (turpmāk – MK noteikumu projekts) ir izstrādāts, lai nodrošinātu MK 2015. gada 16. jūnija noteikumu Nr. 313 “Darbības programmas „Izaugsme un nodarbinātība” 9.2.2. specifiskā atbalsta mērķa „Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamība personām ar invaliditāti un bērniem” 9.2.2.1. pasākuma “Deinstitucionalizācija” īstenošanas noteikumi” (turpmāk – MK noteikumi Nr. 313) tiesiskā regulējuma normu nepārprotamu un skaidru izpratni, kā arī precizētu un papildinātu atsevišķus MK noteikumu Nr. 313 ietvaros īstenojamā 9.2.2.1. pasākuma “Deinstitucionalizācija” (turpmāk – 9.2.2.1. pasākums) īstenošanas nosacījumus.  MK noteikumu projekts ir izstrādāts saskaņā ar Eiropas Savienības (turpmāk – ES) struktūrfondu un Kohēzijas fonda 2014. –2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Finanšu ministrijas kā vadošās iestādes statusa precizēšana Sociālo pakalpojumu attīstības padomes sastāvā.**  Pēc šobrīd spēkā esošajiem MK noteikumu Nr. 313 nosacījumiem 9.2.2.1. pasākuma ieviešanu uzraugošajā Sociālo pakalpojumu attīstības padomē (turpmāk – padome) piedalās arī Finanšu ministrija kā ES fondu vadībā iesaistītā vadošā iestāde (turpmāk – vadošā iestāde). Pēc vadošās iestādes ierosinājuma nepieciešams precizēt MK noteikumu Nr.  313 29. punktu, nosakot, ka vadošā iestāde padomes darbā nepiedalās. Vadošās iestādes ierosinājums balstās uz to, ka padomes darbība paredzēta specifiska labklājības nozares politikas pasākuma ieviešanas uzraudzībai, bet vadošās iestādes pienākumos saskaņā ar fondu vadības likumu[[1]](#footnote-1) ir ES fondu ieviešanas vadība.  Padome uzrauga arī 9.2.2. pasākumu, attiecībā uz kuru vadošai iestādei padomes darbībā ir noteikts novērotāja statuss. Labklājības ministrija paredz ierosināt 9.2.2.2. pasākuma īstenošanu reglamentējošā tiesiskā regulējuma[[2]](#footnote-2) grozījumus, lai vadošajai iestādei nebūtu pienākums piedalīties Padomes darbā 9.2.2.2. pasākuma īstenošanas uzraudzības ietvaros.  **2. Personu atbalsta plānu eksemplāru uzglabāšanas precizējumi.**  MK noteikumos Nr. 313 paredzēts, ka pēc mērķa grupas personu individuālo vajadzību izvērtēšanas tiek izstrādāts personas individuālais sociālās aprūpes vai sociālās rehabilitācijas plāns (turpmāk – atbalsta plāns). Atbalsta plāna eksemplāru uzglabāšanu nosaka MK noteikumu Nr. 313 33.2. un 33.3. apakšpunkts. MK noteikumu projektā tiek precizēts tiesiskais regulējums atbalsta plāna eksemplāru uzglabāšanā sabiedrībā dzīvojošām mērķa grupas personām, proti, – pilngadīgām personām ar garīga rakstura traucējumiem, kuras saņem sabiedrībā balstītus pakalpojumus un bērniem ar funkcionāliem traucējumiem, kuri dzīvo ģimenēs. Pašreizējā MK noteikumu Nr. 313 redakcijā minēto personu atbalsta plāna viens eksemplārs paredzēts uzglabāt tās pašvaldības sociālajā dienestā, kuras administratīvajā teritorijā minētās mērķa grupas personas faktiski dzīvo, MK noteikumu projekta redakcijā – tās pašvaldības sociālajā dienestā, kuras administratīvajā teritorijā minētās mērķa grupas personai ir deklarēta dzīvesvieta. Precizējums veikts atbilstoši Dzīvesvietas deklarēšanas likumam un MK noteikumiem Nr. 288[[3]](#footnote-3).  Uzraugot projektu īstenošanu 9.2.2.1.pasākuma ietvaros, atbildīgā iestāde ir konstatējusi atsevišķas tiesiskā regulējuma normas, kuras nepieciešams precizēt vai papildināt, lai nodrošinātu efektīvāku 9.2.2.1.pasākuma atbalstāmo darbību īstenošanu:  **3. Komandējumu un dienesta braucienu izmaksu attiecināmība sociālajiem mentoriem apmācību laikā.**  MK noteikumu Nr. 313 tiesisko regulējumu nepieciešams papildināt, nosakot, ka 9.2.2.1. pasākuma atbalstāmās darbības (speciālistu apmācības sabiedrībā balstītu pakalpojumu sniegšanai) īstenošanas laikā pašvaldību piesaistītajiem sociālajiem mentoriem ir attiecināmas komandējumu un dienesta braucienu izmaksas.  Minētais nosacījums attiecas tikai uz tiem sociālajiem mentoriem, kurus 9.2.2.1. pasākuma ietvaros pašvaldība ir piesaistījusi uz darba līguma pamata. Pašreizējā MK noteikumu Nr. 313 redakcijā pašvaldībām tiek kompensētas izmaksas par sociālo mentoru piesaisti (gan atalgojums uz darba līguma pamata, gan izmaksas uz pakalpojuma līguma pamata) un pārējās izmaksas (ēdināšanas, uzturēšanās naktsmītnē, transporta, iekšzemes komandējumu un dienesta braucienu izdevumi), kas saistītas ar pilngadīgo personu ar garīga rakstura traucējumiem sagatavošanu pārejai uz dzīvi sabiedrībā. Sākotnēji plānojot 9.2.2.1. pasākuma ieviešanu tika paredzēts, ka sociālo mentoru apmācības būs process, ko iepirkuma konkursa rezultātā nolīgtais pakalpojuma sniedzējs (speciālistu komanda) varētu īstenot izbraukumos pa visu Latviju pašvaldībās, kur būs piesaistīti sociālie mentori. Līdz ar to netika saskatīta nepieciešamība pēc komandējumu un dienesta braucienu izmaksu kompensācijas. Izvērtējot 9.2.2.1. pasākuma ieviešanas gaitu, secināts, ka sociālo mentoru apmācības varētu notikt centralizēti plānošanas reģiona administratīvajā teritorijā vai pat visiem sociālajiem mentoriem kopā. Tādejādi pašvaldībām ir kļuvis aktuāls jautājums par komandējumu un dienesta braucienu izdevumiem sociālo mentoru dalības apmācībās nodrošināšanai. Savukārt tie sociālie mentori, kurus pašvaldība būs piesaistījusi uz uzņēmuma līguma pamata, komandējumu un dienesta braucienu izdevumus plāno un sedz no ieņēmumiem, ko iegūst uzņēmuma līguma izpildes rezultātā. Apmācības sociālajiem mentoriem plānotas laika periodā pēc pilngadīgo personu ar garīga rakstura traucējumiem individuālo vajadzību izvērtēšanas un individuālo sociālo aprūpes vai sociālās rehabilitācijas atbalsta plānu izstrādes, kad būs zināms, kura pilngadīgā persona ar garīga rakstura traucējumiem vēlas pāriet uz dzīvi sabiedrībā un uz kuru pašvaldību. Atbilstoši tam pašvaldības būs piesaistījušas sociālos mentorus un uzsākušas pilngadīgo personu ar garīga rakstura traucējumiem sagatavošanās procesu dzīvei sabiedrībā. Apmācības sociālajiem mentoriem par darbu ar pilngadīgo personu ar garīga rakstura traucējumiem notiek paralēli personas sagatavošanas procesam, līdz ar netiek plānota atsevišķa atalgojumu izmaksu pozīcija sociālajiem mentoriem apmācību procesā. Ņemot vērā iepriekšminēto, tiek papildināti sekojoši MK noteikumu Nr. 313 apakšpunkti un izveidots jauns punkts: 1) 19.1.4. apakšpunkts, kas nosaka sadarbības partneriem – pašvaldībām jaunu pienākumu (priekšfinansēt sociālo mentoru apmācību komandējumu izmaksas); 2) 22.2.2. apakšpunkts, kas projekta īstenošanas izmaksas papildina ar kompensāciju pašvaldībām par izdevumiem sociālo mentoru apmācību komandējumiem; 3) 25.1 punkts, kas izsaka nosacījumu par to, kādā gadījumā kompensācija par sociālo mentoru apmācību komandējumiem ir piemērojama – tikai sociālajiem mentoriem, kuri piesaistīti uz darba līguma pamata. Gadījumā, ja sociālais mentors ir piesaistīts uz uzņēmuma līguma pamata, komandējuma izdevumi jāplāno uzņēmuma līguma finanšu saistību ietvaros; 4) 51. punkts un 51.4. apakšpunkts, kas papildina nosacījumus pašvaldībām par to, ka informācija par sociālo mentoru apmācību komandējumiem un to rezultātā radušies izdevumi ir jāiekļauj finansējuma saņēmējam iesniedzamajā atskaitē; 5) 52.3. apakšpunkts, kas papildināts ar finansējuma saņēmējam pienākumu kompensēt sociālo mentoru apmācību komandējumu izdevumus.  **4. Deinstitucionalizācijas plānu izstrādi precizējoši nosacījumi.**  MK noteikumos Nr. 313 nepieciešams precizēt un papildināt tiesiskā regulējuma normas attiecībā uz obligāto informāciju, kas iekļaujama plānošanas reģionu deinstitucionalizācijas plānos. Pašvaldību savstarpējos sadarbības gadījumos, kad nepieciešamais sabiedrībā balstītais pakalpojums būs pieejams vai plānots cita plānošanas reģiona administratīvajā teritorijā esošajā pašvaldībā, deinstitucionalizācijas plānu sadaļā par izvēlēto risinājumu deinstitucionalizācijas mērķu sasniegšanai nepieciešams informēt citu plānošanas reģionu, lai dažādu plānošanas reģionu pašvaldību sadarbības modelis ir iekļauts arī cita plānošanas reģiona deinstitucionalizācijas plānā (MK noteikumu Nr. 313 35.1 punkts). Minētais nosacījums iekļauts, lai neveidotos situācija, kad viens plānošanas reģions ieplāno savā administratīvajā teritorijā esošajām mērķa grupas personām nepieciešamā pakalpojuma saņemšanu cita plānošanas reģiona administratīvajā teritorijā esošajā pašvaldībā, bet cits plānošanas reģions nav par to informēts un neparedz to savā deinstitucionalizācijas plānā. Gadījumos, kad dažādu plānošanas reģionu pašvaldības sabiedrībā balstītu pakalpojumu nodrošināšanai būs vienojušās par savstarpējo sadarbību, plānošanas reģiona deinstitucionalizācijas plānos būs jāiekļauj atsevišķa sadaļa ar informāciju, kāda veida pakalpojumi ir pieejami cita plānošanas reģiona administratīvajā teritorijā esošajā pašvaldībā.  **5. Kompensācijas Valsts sociālās aprūpes centriem.**  Šobrīd MK noteikumos Nr. 313 ir noteikts, ka kā sadarbības partneru projekta īstenošanas personāla izmaksas ir attiecināmas kompensācija valsts sociālās aprūpes centriem par piemaksām un darba devēja valsts sociālās apdrošināšanas obligāto iemaksu izmaksām valsts sociālās aprūpes centru speciālistiem personu ar garīga rakstura traucējumiem, kuras uzturas valsts ilgstošas aprūpes institūcijās, sagatavošanai pārejai uz dzīvi sabiedrībā. Ņemot vērā, ka valsts sociālās aprūpes centri (turpmāk – VSAC) ir valsts budžeta iestādes, kā arī to, ka minētās izmaksas personu ar garīga rakstura traucējumiem sagatavošanai pārejai uz dzīvi sabiedrībā VSAC nepriekšfinansēs, nepieciešams precizēt MK noteikumu Nr.313 19.2.7. un 22.1.1.1. apakšpunktu, paredzot, ka plānošanas reģioni izmaksas par personu ar garīga rakstura traucējumiem sagatavošanu pārejai uz dzīvi sabiedrībā VSAC pārskaitīs kā transferta maksājumu nevis kā kompensāciju.  **6. Atbalsta plānu izstrādes nosacījumi.**  Šobrīd MK noteikumos Nr. 313 ir noteikts, ka pēc mērķa grupas personu individuālo vajadzību izvērtējuma veikšanas katrai mērķa grupas personai tiek izstrādāts individuālais atbalsta plāns, bet MK noteikumos Nr. 313 nav noteikts termiņš, kādā pēc mērķa grupas personu individuālo vajadzību izvērtējuma ir izstrādājams atbalsta plāns. Uz minētā termiņa noteikšanas nepieciešamību norādīja AAIDD[[4]](#footnote-4) eksperti, kuri nodrošināja pašvaldību sociālo darbinieku apmācības darbam ar atbalsta intensitātes skalu, kura tiks pielietota pilngadīgu personu ar garīga rakstura traucējumiem individuālo vajadzību izvērtēšanā. Ņemot vērā, ka individuālo vajadzību izvērtētāji paralēli vērtēs vairākas mērķa grupas personas, pastāv risks, ka, neizstrādājot kādas konkrētas mērķa grupas personas atbalsta plānu īsā termiņā, vērtētājs var aizmirst visas nianses, kas saistītas ar konkrētās personas vajadzībām un tam nepieciešamo atbalstu. AAIDD eksperti, balstoties uz savu pieredzi, kā optimālu termiņu atbalsta plāna izstrādei rekomendēja ne ilgāk kā 30 dienas pēc individuālo vajadzību izvērtējuma. Attiecīgi nepieciešams precizēt MK noteikumu Nr.313 32.3 punktu, papildinot to ar termiņu, kādā izstrādājami atbalsta plāni.  **7. Informatīvo un izglītojošo pasākumu īstenošanas nosacījumi.**  2015.gada beigās mēdiju kompānija SIA *Alpha Baltic* pēc Labklājības ministrijas pasūtījuma izstrādāja vienoto komunikācijas stratēģiju un pasākumu plānu 2016. – 2020. gadam par sabiedrībā balstītu pakalpojumu īstenošanu (turpmāk - stratēģija), kurā tika noteikti Labklājības ministrijas un plānošanas reģionu īstenojamie informatīvie un izglītojošie pasākumi sabiedrības attieksmes maiņai attiecībā uz 9.2.2.1.pasākuma mērķa grupas personām, kā arī pasākumi potenciālo aizbildņu, adoptētāju un audžuģimeņu skaita palielināšanai. Šobrīd, balstoties uz izstrādāto stratēģiju, Labklājības ministrija sadarbībā ar plānošanas reģioniem veic stratēģijā noteikto pasākumu aktualizēšanu un izstrādā *Vienoto deinstitucionalizācijas komunikācijas stratēģijas pasākumu plānu* (turpmāk – plāns), kurš tiks apstiprināts ar Labklājības ministrijas rīkojumu un ievietots labklājības ministrijas tīmekļvietnē. Plānā tiks noteikti Labklājības ministrijas īstenojamie pasākumi, kuri tiks īstenoti Tehniskās palīdzības publicitātei un sabiedrības informēšanai labklājības jomā 1.kārtas ESF projekta Nr.10.1.2.0/15/TP/009 ietvaros, kā arī katra plānošanas reģiona īstenojamie pasākumi, kas tiks īstenoti 9.2.2.1.pasākuma projektu ietvaros (MK noteikumu Nr.313. 20.8. apakšpunktā minētās atbalstāmās darbības ietvaros). Lai plānu un tajā iekļauto pasākumu īstenošanu padarītu saistošu plānošanas reģioniem, nepieciešams precizēt MK noteikumu Nr.313 54. punktu, nosakot, ka 20.8. apakšpunktā minētā atbalstāmā darbība ir īstenojama atbilstoši Labklājības ministrijas tīmekļvietnē ievietotajam vienotajam deinstitucionalizācijas komunikācijas stratēģijas pasākumu plānam.  **8. Citi tehniski un redakcionāli precizējumi.**  Lai nodrošinātu tiesiskā regulējuma normu nepārprotamu un skaidru izpratni, MK noteikumos Nr.313 nepieciešams veikt sekojošus precizējumus:   1. svītrot 22.1.1.4. apakšpunktā pēdējo teikumu, ņemot vērā, kā šī norma jau ir noteikta 22.1.1. apakšpunktā; 2. redakcionāli precizēt 45. punktu, izsakot punkta redakciju gramatiski korektā redakcijā; 3. svītrot 45.4.2. apakšpunktā atsauci uz 42.1. apakšpunktu, ņemot vērā, ka 42.1. apakšpunkts reglamentē cita (aprūpes) pakalpojuma nosacījumus. |
| 3. | Projekta izstrādē iesaistītās institūcijas | Labklājības ministrija |
| 4. | Cita informācija | Finansējuma saņēmējus (plānošanas reģionus) neietekmē MK noteikumu projekta 2., 3., 5., 8., 13. un 14. punkts.  MK noteikumu 4. punkts precizē 9.2.2.1. pasākuma aktivitāšu īstenošanā iesaistīto VSAC darbinieku atlīdzības nosacījumus. Tiek noteikts, ka piemaksas VSAC darbiniekiem tiks izmaksātas nevis kā kompensācijas pēc jau veiktajām izmaksām, bet gan kā transferta maksājumus piemaksu izdevumu segšanai. Finansējuma saņēmējam jāparedz citāda rīcība savstarpējo norēķinu nodrošināšanai.  Finansējuma saņēmēju ietekmē tie MK noteikumu projekta punkti, kas precizē vai papildina MK noteikumu Nr. 313 tiesisko regulējumu ar nosacījumiem par sociālo mentoru apmācību komandējumu izdevumu attiecināmību. MK noteikumu projekta 1. punkts uzliek nosacījumu sadarbības partneriem - pašvaldībām, tāpēc finansējuma saņēmējiem būs jārosina sadarbības līgumu grozījumi. Savukārt MKN noteikumu projekta 6. un 7.  punkta tiesiskais regulējums paredz atbalstāmo darbību papildināšanu ar sociālo mentoru apmācību komandējumu izmaksām, finansējuma saņēmējiem nepieciešams veikt projekta grozījumus, lai papildinātu projekta atbalstāmās darbības un attiecināmajās izmaksās iekļautu sociālo mentoru apmācību komandējumu izdevumus. MK noteikumu 15. punkts nosaka informāciju, ko finansējuma saņēmējam papildus (sociālo mentoru dalība apmācībās un to rezultātā radušies izdevumi) jau noteiktajai jāsaņem no sadarbības partnera - pašvaldības, bet MK noteikumu 16. punkts uzliek finansējuma saņēmējam šo informāciju pārbaudīt un veikt izdevumu kompensēšanu.  MK noteikumu projekta ierosināto grozījumu rezultātā (8. punkts) Labklājības ministrijai ir jāveic izmaiņas Sociālo pakalpojumu padomes nolikumā.  MK noteikumu projekta 9. punkts nosaka laika ierobežojumu, kādā pēc mērķa grupas personu individuālo vajadzību izvērtēšanas ir jāizstrādā personas atbalsta plāns. Finansējuma saņēmējam nepieciešams sekot šo nosacījumu izpildei.  MK noteikumu projekta 10. un 11. punkts precizē 9.2.2.1. pasākuma mērķa grupu personu atbalsta plānu uzglabāšanas kārtību. Finansējuma saņēmējam minētās normas jāņem vērā, izstrādājot tehnisko specifikāciju iepirkumiem, kas paredz atbalsta plāna izstrādi.  MK noteikumu projekta 12. punkts nosaka papildu darbības finansējuma saņēmējam un sadarbības partnerim – pašvaldībai gadījumos, ja plānošanas reģionu deinstitucionalizācijas plānos jāiekļauj pašvaldību sadarbības koordinācijas modelis.  MK noteikumu projekta 17. punkts satur nosacījumu, ka finansējuma saņēmējam projekta informatīvie un izglītojošie pasākumi sabiedrības attieksmes maiņai, audžuģimeņu, adoptētāju un aizbildņu skaita palielināšanai jāīsteno saskaņā ar LM tīmekļvietnē ievietotajām vienotajam deinstitucionalizācijas komunikācijas stratēģijas pasākumu plānam. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Pilngadīgas personas ar garīga rakstura traucējumiem, kuras saņem pakalpojumus ilgstošas sociālās aprūpes institūcijās, kā arī personas, kuras potenciāli var nonākt valsts sociālās aprūpes centros; 2. ārpusģimenes aprūpē esoši bērni un jaunieši līdz 17 gadu vecumam (ieskaitot), kuri saņem valsts vai pašvaldības finansētus bērnu ilgstošas sociālās aprūpes un sociālās rehabilitācijas institūciju (pakalpojum; 3. bērni ar funkcionāliem traucējumiem un viņu likumiskie pārstāvji vai audžuģimenes; 4. potenciālie aizbildņi, adoptētāji, audžuģimenes. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām MK noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts šo jomu neskar. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties MK noteikumu projekta izstrādē, ievietojot MK noteikumu projektu tīmekļvietnē [www.lm.gov.lv](http://www.lm.gov.lv) un aicinot no 2016. gada 19. februāra līdz 2016. gada 4. martam sabiedrības pārstāvjus:  1) rakstiski sniegt viedokli par MK projektu tā izstrādes stadijā – nosūtot uz elektronisko pasta adresi: [atbildiga.iestade@lm.gov.lv](mailto:atbildiga.iestade@lm.gov.lv);  2) klātienē. |
| 3. | Sabiedrības līdzdalības rezultāti | Projekta izstrādē netika iesniegts neviens viedoklis par dokumentu izstrādes stadijā, kā arī neviens sabiedrības loceklis neizrādīja interesi iesaistīties diskusiju grupās, forumos un citās līdzdalības aktivitātēs. |
| 4. | Cita informācija | Vadošās iestādes ierosinājums par tās statusa maiņu dalībai padomē tika saņemts, gatavojoties 2016. gada 18. februārī Labklājības ministrijā organizētajai padomes sēdei un atkārtoti izteikts 2016. gada 18. februāra padomes sēdē. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | ES struktūrfondu un Kohēzijas fondu vadībā iesaistītās atbildīgās iestādes funkcijas pilda Labklājības ministrija, sadarbības iestādes funkcijas – Centrālā finanšu un līgumu aģentūra. Projekta finansējuma saņēmēji – plānošanas reģioni. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav. |

Anotācijas III, IV un V sadaļu MK noteikumu projekts šo jomu neskar.

Ministru prezidents Māris Kučinskis

Labklājības ministrs Jānis Reirs

11.05.2016. 13:57

2487

I.Vjakse, 67021641

Ilga.Vjakse@lm.gov.lv

1. Eiropas Savienības struktūrfondu un Kohēzijas fonda 2014.-2020. gada plānošanas perioda vadības likums (*pieņemts 03.07.2014., publicēts oficiālā laikrakstā “Latvijas Vēstnesis”10.07.2014*.) [↑](#footnote-ref-1)
2. Ministru kabineta 2016. gada 9. februāra noteikumi Nr. 91 “Darbības programmas “Izaugsme un nodarbinātība”9.2.2. specifiskā atbalsta mērķa “Palielināt kvalitatīvu institucionālao aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.2. pasākuma “Sociālo pakalpojumu atbalsta sistēmas pilnveide” īstenošanas noteikumi” [↑](#footnote-ref-2)
3. Ministru kabineta 2008. gada 21. aprīļa noteikumi Nr. 288 “Sociālo pakalpojumu un sociālās palīdzības saņemšanas kārtība” [↑](#footnote-ref-3)
4. *American Association of Intellectual and Developmental Disabilities* [↑](#footnote-ref-4)